พม. จับมือภาคีเครือข่ายภาครัฐ 20 หน่วยงาน ร่วมถอดบทเรียน เพิ่มประสิทธิภาพการป้องกันและปราบปรามการค้ามนุษย์ของประเทศไทยในทุกมิติ
นางสาวอุษณี กังวารจิตต์ รองปลัดกระทรวงการพัฒนาสังคมและความมั่นคงของมนุษย์ กล่าวว่าการประชุมเชิงปฏิบัติการถอดบทเรียนการดำเนินงานป้องกันและปราบปรามการค้ามนุษย์ของประเทศไทย ในครั้งนี้ เพื่อให้ภาคีเครือข่ายภาครัฐที่ดำเนินงานต่อต้านการค้ามนุษย์ จำนวน 20 หน่วยงาน ได้ร่วมกันทบทวนและถอดบทเรียนการดำเนินงานป้องกันและปราบปรามการค้ามนุษย์ที่ผ่านมาของประเทศไทย โดยมีการประชุมกลุ่มย่อยระดมสมองวิเคราะห์จุดอ่อน และ จุดแข็ง ทบทวนปัญหาและอุปสรรค รวมทั้งถอดบทเรียนความสำเร็จและข้อท้าทายที่ประเทศไทยยังต้องแก้ไข และเพิ่มความพยายามในการดำเนินงานดังกล่าวให้สำเร็จ จากผลการดำเนินงานที่สำคัญ 3 ด้าน คือ  1) การดำเนินคดีกับผู้กระทำผิด 2) การคุ้มครองช่วยเหลือผู้เสียหายจากการค้ามนุษย์ และ 3) การป้องกันปัญหาการค้ามนุษย์และกลุ่มเสี่ยงถูกนำไปแสวงหาผลประโยชน์จากการค้ามนุษย์ทุกรูปแบบ นอกจากนี้ยังได้เน้นย้ำกลไกลการทำงานให้มีการบูรณาการทำงานระหว่างภาคีเครือข่าย เพื่อเพิ่มประสิทธิภาพของผู้ดำเนินการแต่ละหน่วยงานเพื่อเเลกเปลี่ยนความก้าวหน้าและกลไกลที่มีประสิทธิภาพมากขึ้น

อย่างไรก็ตามทางรัฐบาลโดยกระทรวง พม ให้ความสำคัญกับการดำเนินการปราบปรามการค้ามนุษย์ที่ต้องดำเนินการอย่างจริงจังและรวดเร็ว จึงได้กำหนดให้มีการประชุมติดตามผลการดำเนินงานเป็นประจำทุกเดือน เพื่อเป็นอีกหนึ่งช่องทางในการประสานงานอย่างใกล้ชิด เพื่อขับเคลื่อนและเร่งรัดการดำเนินงานแก้ไขปัญหาและอุปสรรคของแต่ละหน่วยงาน เพื่อให้สามารถบรรลุเป้าหมายทั้ง 3 ด้าน อย่างเป็นรูปธรรมต่อไป